Corinne Suter frá Sviss er heimsmeistari í bruni kvenna eftir góðan sigur á HM í alpagreinum á Ítalíu í morgun. Á morgun verður keppt í bruni karla.
Sofia Goggia, Ólympíumeistari í bruni frá Ítalíu, var upphaflega talin lang sigurstranglegust í bruninu, enda með mikið forskot á toppi stigalistans í heimsbikarnum í greininni. Fyrr í mánuðinum greindi Goggia hins vegar frá því að hún gæti ekki verið með á HM vegna meiðsla. Þá töldu margir hina bandarísku Breezy Johnson og Corinne Suter frá Sviss líklegastar til afreka en þær eru í öðru og þriðja sæti stigali-stans í bruni í heimsbikarnum. Johnson sem var fimmta í rásröðinni í dag gerði hins vegar afdrifarík mistök í upphafi ferðar sem hægðu verulega á henni og hafnaði hún í níunda sætinu. Það fór hins vegar ekkert úrskeiðis hjá Suter sem náði besta tímanum í dag og þar með gullinu. Kira Weidle frá Þýskalandi varð í öðru sætinu, tuttugu hundruðustu á eftir Suter. Í þriðja sætinu hafnaði svo Lara Gut-Behrami frá Sviss, nýkrýndur heimsmeistari í risasvigi, en hún var 37 hundruðustu á eftir Suter. Keppni í bruni karla er svo á morgun kl. 10 og verður í beinni útsendingu á RÚV.
Og keppni heldur áfram á HM í skíðaskotfimi í Slóveníu í dag með sprettgöngu kvenna. Keppnin hefst klukkan hálf tvö og verður sýnd beint á RÚV.
Keppt var í Dominos deild karla í körfubolta í gærkvöld. Valur, sem hefur farið hægt af stað í deildinni, vann þá topplið Keflavíkur 85-72. Valur náði sér þar í mikilvæg stig í níunda sæti deildarinnar en Keflavík er áfram á toppnum með tveggja stiga forystu á næsta lið. Þá vann Njarðvík ÍR sannfærandi 96-80. Njarðvík er nú með 10 stig í 5.sæti deildarinnar en ÍR er með jafnmörg stig sæti neðar.
Keppt var í bruni kvenna á öðrum keppnisdegi heimsmeistaramótsins í alpagreinum í Cortina á Ítalíu í dag. Corinne Suter tryggði sér þar gullið.